قومية باسكية

[يسار|تصغير|[راية ديال بلاد لباسك]]
يسار|تصغير|لأقاليم التاريخية السبعة لي عادةً كيتّعتابرو طرف من بلاد لباسك لكبيرة
**لقومية لباسكية** (ب لباسكية eusko abertzaletasuna، ب الصبليونية nacionalismo vasco، ب لفرانساوية nationalisme basque) هيّ شكل ديال لقومية لي كايأكد بلي لباسكيين، لي هوما مجموعة إتنية أصلية ف لغرب ديال جبال لپيريني، كايشكّلو شعب واحد، و كاتدعو للتوحيد السياسي ديال لباسكيين لي دابا راهم مفرّقين مابين فرانسا و سپانيا. من نهار فاش بانت ف لقرن 19، لقومية لباسكية كانو ضمنها حاراكات لي كاتدعو للإستقلال ديال بلاد لباسك.

لقومية لباسكية كاينة ف تلاتة ف لمناطق هوما الجماعة لمستاقلة د لباسك و ناڤارا ف سپانيا و إقليم لباسك لفرانساوي ف فرانسا. و كاتّعتابر إديولوجيا "وحداوية ف طبيعتها"، حيت باغية باش جميع لأقاليم الهاضرة ب لباسكية تتوحّد سياسياً.

## تاريخ

### التاريخ لعصري
[تصغير|مظاهرة ف مدينة [بيلباو ديال التضامن معا لإستفتاء د لإستقلال د كاطالونيا ف 16 شتنبر 2017]]
لحاراكة لقومية لباسكية، لي كانت ديجا بدات من لقرن 19، قدرات تستامر بلا مشاكيل كبار ف لوقت ديال الديكاتورية د ميڭيل پريمو ريڤيرا، تحت لغطا ديال الجمعيات التقافية و الرياضية. لحيزب لوطني لباسكي تّقسم على جوج ف لبدية د لقرن 20، و خرجات منو "الجماعة لوطنية لباسكية" *Comunión Nacionalista Vasca*. لوطنيين لباسكيين تحالفو معا لحاراكة لكارلية لمدعومة من عند لكنيسة لكاطوليكية ضد ليساريين لمعارضين للكنيسة، ولايني التحالفات بداو كيتبدلو ف لبدية د الجمهورية الصبليونية التانية (1931).

فاش بدات الجمهورية الصبليونية التانية، واحد لفئة صغيرة ديال لوطنيين لباسكيين لعلمانيين زرعو لبوادر ديال لحاراكة لوطنية لباسكية *EAE* ف لوقت لي وحدين خرين بقاو شادين ف التقليدية لكاطوليكية. ولايني لفشل ديال لكارليين باش يدعمو لقانون لباسكي د 1932، و التشدد ديال لخطاب الضد-جمهوري ديالهم، خلّى لوطنيين يقلّبو على تحالفات جداد معا لأحزاب الجمهورية و ليسارية، شي لي عطا توجه تدريجي ل موقف مسيحي ديموقراطي لي مستاعد للمساومة معا ليسر.

ف 1936، لمسيحيين الديموقراطيين ديال حيزب PNV تحالفو معا الجمهورية الصبليونية التانية ف لحرب لأهلية الصبليونية. لوعود ديال لحكم الداتي تعطات ليهم لأولوية بلاصت لإختلافات لإديولوجية، سيرتو ف لمسائل لمتعلقين ب الدين، و لحيزب دعم لحكومة الجمهورية. بعدما نهازمو لمتمردين ليمينيين، تحقق لحكم الداتي ف أكتوبر 1936. لحكومة لباسكية لمستاقلة تدارت، ب رياسة ديال خوصي أنطونيو أڭيرّي من لحيزب لمسيحي الديموقراطي، و وزارا من نفس لحيزب و أحزاب خرين (سيرتو يسارية منها).

ولايني ف 1937، تقريباً ف النص ديال لحرب، ضطرات لحكومة لباسكية لمستاقلة باش تستسلم قدّام لحليف الطالياني لي كان معا الجينيرال فرانكو، ب مبادرة تعاونو فيها لكنيسة لباسكية و لڤاتيكان. هاد لإستسلام كان مشروط باش مايتقاسوش الصناعة التقيلة و لإقتصاد لباسكي.

ليساريين ف سپانيا سمّاو لإستسلام ديال لعساكريا لباسكيين ف صانطونيا "لخيانة د صانطونيا". بزاف د لعساكريا خداو عفو يلا نضمو للجيش د فرانكو ف الجبهة الشمالية. لوطنيين لباسكيين ستسلمو، كاين من منهم لي ردو النشاطات ديالهم سرية، ولّا مشاو للحبس، و لقادا السياسيين هربو، ل قارة أميريكا، ل فرانسا و بلدان لبينيلوكس. غير عدد قليل منهم لي ولّى ل سپانيا بعدما رجعات الديموقراطية ليها ف السبعينات.

ف لوقت د لحرب لعالمية الجاوجة، لحكومة د لمسيحيين الديموقراطيين ف لمنفى حاولات باش تنضمّ للحولافا، و ستاقرات ف نيويورك باش تاخد الدعم و لإعتراف ديال لميريكان، ولايني نيشان مور لحرب، فرانكو ولّى حليف ديال لميريكان ف السياق ديال لحرب لباردة، شي لي حرم لحيزب لمسيحي الديموقراطي لباسكي من أي فرصة باش ياخد السلطة ف بلاد لباسك.

### لعنف السياسي و لحكم الداتي لمفرّق
[تصغير|"راك ف بلاد لباسك ماشي ف سپانيا"، نمودج ديال لقومية لباسكية مكتوب ف ستيكر على پوطو ف مدينة [بيلباو. الستيكر فيه لادريسة د السيت ويب ديال لقوميين الشباب Gazte Abertzaleak.]]
ف 1959، لقوميين الشباب (abertzaleak) أسسو ڭروپ نفيصالي سميتو Euskadi Ta Askatasuna (إيطا ETA، لي كاتعني "لوطن و لحرية لباسكية"). النشاط ديالها لي بدا ب حاراكة تقافية و سلمية فيها رسومات، دعم ديال الراية لباسكية و توزيع منشورات، داز ل مرحلة لعنف بعدما خرجو خبارات صادمين ديال التعديب د الناشطين لباسكيين من عند لبوليس الصبليوني ف الستينات. ف داك لوقت كانت إيطا تحولات بشكل كامل للإديولوجيا لماركسية، و كانت كاتستلهم من لحاراكات لماركسية و الشيوعية بحال ديال فيديل كاسطرو ف كوبا، و هو شي مين ف ڤييطنام. لإغتيال اللول لمأكد لي دارتو إيطا كان ف عام 1968، و هاد لممارسات د لعنف و لقتيلة ستامرو موراها. إديولوجياّ، إيطا ماكانش منظمة عنصرية، و كانت كاتركز سيرتو على لأهمية ديال اللوغة و التقاليد.

ف 1978، رجعات سپانيا للنظام الديموقراطي، و تّعطى لحكم الداتي للباسكيين، لي وصلو ل درجة ديال لإستقلالية ماعمّرها طرات قبل ف التاريخ ديالهم. لباسكيين عندهم بوليس ديالهم، و كيجيريو لمالية لعامة ديالهم براسهم. لمنطقة لمستاقلة د لباسك كايترأسها لحيزب لوطني لباسكي لي كيتبع توجه مسيحي ديموقراطي من التمانينات، من غير ف لفترة ديال 2009 تال 2012، فاش كانت لحكومة لحيزب لإشتراكي. لمجموعة لحيزبية ليسارية *Euskal Herria Bildu* (لي كاتعني "بلاد لباسك، توحّدي") كاتمتل أهم حيزب ديال لمعارضة من نهار تشكّلات ف 2012.

ف ناڤارا، لقومية لباسكية ماعمرّها وصلات للحكومة لي أغلبية كان كايشدها حيزب لإتحاد الشعبي الناڤاري UPN، ب دعم من لحيزب لإشتراكي د ناڤارا PSN. ولايني لوطنيين لباسكيين قدرو يشدو السلطة ف جوج د الجماعات لمحلية الصغيرة و لمتوسطة، لي كاينين فيهم أغلبية لي كاتهضر ب لباسكية. ف 2015، ؤشوي باركوص *Uxue Barkos* ولّات أول لقوميين لباسكيين لي وصلو للسلطة، ملي ولات رئيسة ديال إقليم ناڤارا. حيزب "بلاد لباسك، توحّدي" تا هوّ التأتير ديالو غادي و كيتزاد ف لمنطقة، و وصل ل منصب لعمودية ف پامپلونا ف 2023، و عندو دور مهم ف لبرلمان الناڤاري.

ف فرانسا لي النظام ديالها مركازي، كاين حيزب إتحاد لقوميين *Abertzaleen Batasuna*، لي هوّ حيزب قومي باسكي، و كان عندو وجود ف لبلديات تال التواخر ديال عوام 2000. ف 2077، تشكّل التحالف لإنتخابي لقومي لباسكي "بلاد لباسك، أه" *Euskal Herria Bai* و ولّى حيزب. ف 2015 ولات عندهم تمتيلية جهوية، و ف 2024 خداو كرسي واحد ف لبرلمان لفرانساوي، ف إطار الجبهة الشعبية الجديدة *Nouveau Front populaire*.

## مصادر

### مزاود

* 
* 
* 


تصنيف:إديتاطون معا ويكيپيديا الباسكية